Na samite v Ríme potvrdili lídri pri príležitosti 60. výročia EÚ svoj záväzok rozvíjať sociálnu Európu. V tejto širšej diskusii je Európsky pilier sociálnych práv tak míľnikom pri budovaní a konsolidovaní Európy, ako aj referenčným bodom na ceste do Sibiu, kde sa vedúci predstavitelia EÚ stretnú v máji 2019, aby vyvodili závery o budúcnosti EÚ pred budúcimi voľbami do Európskeho parlamentu.

Na zasadaní Európskej rady 14. decembra 2017 sa schválili závery sociálneho samitu a zdôraznilo sa, že Európsky pilier sociálnych práv by sa mal vykonávať tak na úrovni EÚ, ako aj na úrovni členských štátov, a to s prihliadnutím na ich príslušné právomoci. Komisia bola zároveň vyzvaná, aby navrhla vhodné monitorovanie. Toto oznámenie je reakciou na túto požiadavku a načrtáva cestu vpred.

‣nový Európsky zbor solidarity umožňuje mladým ľuďom, a to obzvlášť mladým ľuďom zo znevýhodneného prostredia, aby sa zapájali do činností v oblasti solidarity a pomáhali riešiť spoločenské potreby v celej Európe, čo im zároveň umožňuje rozvíjať svoje vlastné kompetencie a zručnosti,

‣v rámci energetickej únie sa prostredníctvom balíka opatrení s názvom Čistá energia pre všetkých Európanov navrhnutého Komisiou zameriava osobitná pozornosť na spotrebiteľa a zintenzívňujú sa snahy o zabezpečenie prechodu na čistú energiu tak, aby to bolo spravodlivé zo sociálneho hľadiska a aby sa na nikoho nezabudlo. Okrem toho sa v balíku stanovuje nový prístup k ochrane zraniteľných spotrebiteľov, súčasťou ktorého je aj pomoc členským štátom pri znižovaní nákladov na energie pre spotrebiteľov tým, že sa budú podporovať investície do energetickej efektívnosti. To zároveň viedlo k zriadeniu Strediska pre monitorovanie energetickej chudoby,

Po druhé, Komisia predkladá návrh odporúčania Rady o prístupe k sociálnej ochrane pre pracovníkov a samostatne zárobkovo činné osoby, ktorý vychádza z konzultácie so sociálnymi partnermi EÚ a ktorého cieľom je podnietiť členské štáty k tomu, aby zabezpečili, že každý, kto pracuje, môže platiť príspevky do systému sociálnej ochrany a mať náležitý prístup k sociálnej ochrane, ako napr. k dávkam v nezamestnanosti a nemocenským dávkam. Dnes približne 60 % ľudí pracuje na základe trvalých pracovných zmlúv na plný pracovný čas. Stále však narastá podiel ľudí, ktorí pracujú na základe iných druhov pracovných zmlúv vrátane pracovných zmlúv na kratší pracovný čas alebo ktorí vykonávajú samostatnú zárobkovú činnosť. Tento vývoj môže viesť k nerovnostiam a sociálnym rizikám, ak títo pracovníci nemajú dostatočný prístup k sociálnej ochrane. Komisia zvažovala možnosť predložiť návrh smernice, ktorou by sa riešila táto otázka, ale vzhľadom na rôznorodosť situácií a skutočnosť, že právny rámec na prijímanie opatrení na úrovni EÚ je obmedzený, sa domnieva, že vhodným ďalším postupom, ktorým možno riadiť pokrok na národnej úrovni, zabezpečiť rovnaké podmienky a podporiť vzostupnú konvergenciu, je odporúčanie Rady. Komisia v neposlednom rade pracuje na zavedení európskeho čísla sociálneho zabezpečenia, ktoré má slúžiť ako digitálny identifikátor umožňujúci interoperabilitu existujúcich systémov. Milióny turistov a osôb, ktoré cestujú do iného členského štátu EÚ alebo v ňom žijú a pracujú, by mali možnosť jednoducho preukázať, že doma sa na nich vzťahuje krytie systému sociálneho zabezpečenia, a získali by tak rýchlejší a jednoduchší prístup k dávkam, na ktoré majú nárok, s vedomím, že ich osobné údaje sú plne chránené. Tým by sa uľahčila cezhraničná prenositeľnosť práv, umožnila identifikácia a overenie krytia, ako aj znížili riziká chýb a podvodov vyplývajúce z používania tlačív. Zjednodušilo by to prácu správnych orgánov na všetkých úrovniach. Táto iniciatíva tvorí súčasť pracovného programu Komisie na rok 2018: v súlade so zásadami lepšej tvorby práva Komisia spolupracuje s členskými štátmi a zainteresovanými stranami a neskôr tohto roku predloží iniciatívu.

V záujme ďalšieho vykonávania piliera na úrovni EÚ Komisia bude aj naďalej plne využívať všetky existujúce nástroje, ktoré má k dispozícii. Bude využívať rôzne nástroje v závislosti od oblasti politiky a zásad piliera, ako aj povahy a rozsahu právomocí na úrovni EÚ. Popri monitorovaní pokroku v rámci európskeho semestra je súčasťou tohto procesu aktualizácia a dopĺňanie existujúcich právnych predpisov, ako už bolo uvedené, zlepšovanie presadzovania práva EÚ v členských štátoch a podpora sociálneho dialógu v celej EÚ.

S tým súvisí príslušná finančná podpora z fondov EÚ, a to najmä z európskych štrukturálnych a investičných fondov, programu Erasmus+ a iných relevantných programov. Komisia vo svojom nedávnom oznámení s názvom Nový, moderný viacročný finančný rámec, ktorý Európskej únii umožní efektívne napĺňať priority po roku 2020 vyzýva, aby sa prostredníctvom rozpočtu EÚ splnili sľuby, ktoré vedúci predstavitelia sformulovali na sociálnom samite v Göteborgu, a aby sa ďalej rozvíjal sociálny rozmer únie, a to aj v podobe úplného vykonania Európskeho piliera sociálnych práv. Komisia zdôraznila, že na zlepšenie pracovných príležitostí a riešenie výziev v oblasti zručností vrátane zručností súvisiacich s digitalizáciou sa budú vyžadovať primerané zdroje. Na jar 2018 sa prijmú podrobné návrhy týkajúce sa viacročného finančného rámca EÚ na obdobie po roku 2020.

4. Vykonávanie piliera na národnej úrovni

Väčšinu kompetencií a nástrojov požadovaných na realizáciu Európskeho piliera sociálnych práv majú v rukách miestne, regionálne a národné orgány, sociálni partneri, ako aj občianska spoločnosť. Hoci EÚ zohráva dôležitú úlohu pri podpore členských štátov, zodpovednosť za vykonávanie piliera spočíva vo veľkej miere na členských štátoch, a to na rôznych úrovniach vlády a verejnej správy. Sociálni partneri na všetkých úrovniach zohrávajú okrem toho kľúčovú úlohu pri vykonávaní piliera v súlade s ich autonómiou pri dojednávaní a uzatváraní dohôd. V ZFEÚ sa výslovne uvádza rešpektovanie rozmanitosti vnútroštátnych systémov pracovnoprávnych vzťahov a uznáva nezávislosť sociálnych partnerov. V priebehu rokov Komisia vyzývala členské štáty, aby sociálnym partnerom prisúdili väčšiu úlohu v oblasti zamestnanosti a sociálnej oblasti, keďže ich zapojenie je významné z hľadiska pocitu zodpovednosti za reformy. Významnými aktérmi pri mobilizácii a realizácii piliera sú aj mimovládne organizácie, najmä tie, ktoré poskytujú sociálne služby.

Základné zásady a práva vyjadrené v Európskom pilieri sociálnych práv slúžia ako kompas na ceste k efektívnym výsledkom v oblasti zamestnanosti a sociálnej oblasti. Neexistujú žiadne univerzálne riešenia a pilier zachytáva rozmanitosť situácií v členských štátoch. Hoci členské štáty sa často zaoberajú spoločnými výzvami a riešia a podobné problémy, ich riešenia budú nevyhnutne odlišné. Dôvodom je rôznorodosť ich vnútroštátnych systémov, tradície, rôzne východiskové pozície a ich osobitná sociálno-ekonomická situácia.

Súčasný hospodársky kontext predstavuje príležitosť na podporu inkluzívneho rastu, modernizáciu sociálneho trhového hospodárstva EÚ a investície do ľudí v súlade s Európskym pilierom sociálnych práv. Expanzia hospodárstva EÚ pokračuje výrazným tempom. Od začiatku jesene 2014, keď táto Komisia začala vykonávať svoju činnosť, sa vytvorilo viac ako 9 miliónov dodatočných pracovných miest. Miera nezamestnanosti stabilne klesá a je na najnižšej úrovni od roku 2008. Počet zamestnaných osôb v EÚ dosiahol 236,3 milióna ľudí. Je to najvyššia doteraz zaznamenaná úroveň. V EÚ je však stále nezamestnaných 18 miliónov ľudí, príjem domácností je vo viacerých členských štátoch stále pod úrovňou z roku 2008 a pretrváva viacero sociálnych výziev, najmä ak vezmeme do úvahy tempo a rozsah súčasného vývoja vrátane digitalizácie a starnutia obyvateľstva. Takisto existujú veľké rozdiely, pokiaľ ide o situáciu v jednotlivých členských štátoch.

Priority sa budú nevyhnutne líšiť a európsky semester je pre členské štáty príležitosťou na to, aby dosiahli pokrok pri realizácii piliera a podali o tom správu. Správy o jednotlivých krajinách, ktoré boli nedávno uverejnené v rámci cyklu európskeho semestra 2018, naznačujú charakter a rozsah výziev na národnej úrovni, ktorým čelíme pri snahe o dosiahnutie lepších pracovných a životných podmienok, spravodlivejších a lepšie fungujúcich trhov práce, lepších systémov vzdelávania a odbornej prípravy, ktoré ľuďom poskytujú vhodné a relevantné zručnosti, a udržateľných a primeraných systémov sociálneho zabezpečenia. V národných programoch reforiem, ktoré majú členské štáty predložiť v apríli, sa stanovia obnovené priority a ďalšie konkrétne opatrenia na národnej úrovni. Tieto programy budú základom pre odporúčania pre jednotlivé krajiny, ktoré Komisia navrhne neskôr na jar 2018. Komisia bude súčasne spolupracovať s členskými štátmi s cieľom zabezpečiť, aby sa dostupné finančné prostriedky EÚ správne používali na podporu štrukturálnych reforiem alebo investovali do ľudí v súlade so zásadami identifikovanými v správach o jednotlivých krajinách a odporúčaniach pre jednotlivé krajiny.

5. Monitorovanie vykonávania piliera

Európsky semester pre koordináciu politík poskytuje vhodný nástroj na monitorovanie pokroku v kľúčových oblastiach, na ktoré sa vzťahuje Európsky pilier sociálnych práv.

Európsky semester sa zakladá na hĺbkovej analýze, ktorá je špecificky prispôsobená situácii v každej krajine: uznáva rozmanitosť výziev a potrebu prioritizovať so zreteľom na rozdielne východiskové pozície a dostupné prostriedky v jednotlivých krajinách. Európsky semester takisto predstavuje istý spôsob štruktúrovania spoločných snáh v priebehu času: stavia na hĺbkovom dialógu a správach, ktoré sa podávajú v priebehu roka, sú transparentné a prístupné pre všetkých aktérov a používajú sa najmä na štruktúrovanie partnerských preskúmaní a referenčného porovnávania medzi členskými štátmi. V nadväznosti na pokrok, ktorý sa dosiahol v posledných rokoch pri posilňovaní sociálneho rozmeru európskeho semestra, Komisia po vyhlásení Európskeho piliera sociálnych práv začala s ohľadom naň dolaďovať nástroje a pracovné metódy. To si nevyžaduje zásadné zmeny ani vytvorenie nových nástrojov či dodatočné administratívne zaťaženie na strane členských štátov.

Takisto sa budú vyžadovať tematickejšie následné opatrenia s cieľom postihnúť hĺbku rôznych zásad piliera a preskúmať účinné následné monitorovanie a zavádzanie do praxe. Pravidelné publikácie EÚ – ako napr. každoročne vydávaná spoločná správa o zamestnanosti a správa o vývoji zamestnanosti a sociálnej situácie – sa budú využívať na podrobné preskúmanie osobitných otázok. Agentúry EÚ pôsobiace v tejto oblasti sa takisto poveria úlohou navrhnúť hĺbkové podávanie správ, pokiaľ ide o zásady, ktoré jednoznačnejšie patria do ich zodpovednosti. Sociálni partneri na úrovni EÚ a organizácie občianskej spoločnosti sa zase môžu rozhodnúť, že sa hlbšie zamerajú na určité zásady, ktoré majú pre nich osobitný význam.

Ako súčasť európskeho semestra sa doplnia tri nové prvky, ktoré majú pomôcť pri monitorovaní vykonávania Európskeho piliera sociálnych práv:

‣Začlenenie priorít piliera do európskeho semestra a súčasný výber tém pre podrobné podávanie správ na ročnom základe: Zásady a práva zakotvené v pilieri sa budú zohľadňovať v priebehu monitorovania, porovnávania a posudzovania dosiahnutého pokroku v rámci európskeho semestra. Zároveň sa každý rok vyberú na podrobné posúdenie niektoré osobitné témy. To sa týka najmä prieskumu ročného rastu (vydáva sa v novembri), v ktorom sa stanovujú hospodárske a sociálne priority na úrovni EÚ, a správy o jednotlivých krajinách (vydávajú sa vo februári/v marci), ktoré predstavujú základ pre ďalšie usmernenia pre jednotlivé krajiny. Výber tém sa uskutoční v rámci konzultácie so všetkými aktérmi, a najmä v rámci príslušných výborov, v ktorých sú zastúpené členské štáty.

‣Poskytovanie technickej podpory, podpora referenčného porovnávania a výmena osvedčených postupov: európsky semester je fórom pre dialóg so zainteresovanými stranami, výmenu skúseností a posilnenie vzájomného učenia medzi členskými štátmi

v záujme podpory vzostupnej konvergencie smerom k najlepším výsledkom. Subjekty, ktoré sa zaoberajú otázkami zamestnanosti a sociálnej politiky v rámci európskeho semestra, ako napr. Výbor pre zamestnanosť a Výbor pre sociálnu ochranu, už začali pracovať na referenčnom porovnávaní politickej konvergencie. Komisia okrem toho v oznámení s názvom Ďalšie kroky na ceste k dobudovaniu európskej hospodárskej a menovej únie: časový plán naznačila, že prebiehajúca práca v Rade a Euroskupine vo veci referenčného porovnávania politík by sa mala posilniť. Navyše popri finančnej podpore poskytovanej prostredníctvom Európskych štrukturálnych a investičných fondov posilnila služba Komisie na podporu štrukturálnych reforiem svoju ponuku na poskytovanie individualizovanej podpory na účely inštitucionálnych, administratívnych a politických reforiem.